Diari Oficial de la Generalitat Valenciana


Sumari del DOGV 396, del 25-06-1986 (1986/806583)

ORDRE de 3 de juny de 1986, de la Conselleria de Treball i Seguretat Social, per a la promoció d'ocupacio autònoma.
-------------------------------------------------------------------------------------------------------------------

### Dades del document

Número de DOGV
:   396

Data del DOGV
:   25-06-1986

Secció del DOGV
:   ALTRES DISPOSICIONS

Número del document
:   1986/806583


Data del document
:   03-06-1986

Organisme emissor
:   Conselleria de Treball i Seguretat Social

Tipus de document
:   Ordre

Ordre de 3 de juny de 1986, de la Conselleria de Treball i Seguretat Social, per a la promoció d'ocupació autònoma.  
Com a conseqüència de la publicació de l'Ordre del Ministeri de Treball i Seguretat Social, de 21 de febrer de 1986, per la qual s'estableixen diversos programes de recolzament a la creació d'ocupació i entre els quals figuren el de promoció de l'ocupació autònoma i essent així que aquest Programa ha de ser gestionat en la totalitat per la Generalitat Valenciana, i per a això cal, per a la seua adaptació a les peculiaritats de la nostra Comunitat, en esguard a les normes de tramitació i procediment, fer el desplegament normatiu.   
En virtut d'això, aquesta Conselleria de Treball i Seguretat Social, fent ús de les facultats que li confereixen la Llei 5/83, de 30 de desembre, de Govern Valencià i el Decret 192/85, de 9 de desembre, del Consell de la Generalitat Valenciana ordena   
Article primer  
S'estableix per a l'any 1986 un Programa de Promoció d'Ocupació Autònoma que té com a objecte finançar aquells projectes que faciliten la constitució en treballadors autònoms o per compte propi a aquells desocupats que figuren inscrits en l'Oficina de Col·locació corresponent.   
Article segon. Ajudes.   
A fi de promoure l'ocupació autònoma, la Conselleria de Treball i Seguretat Social podrà concedir les ajudes següents:   
a) Subvencions financeres per facilitar inversions que ajuden a constituirse en treballadors autònoms.   
b) Subvencions per a assistència tècnica.   
c) Subvencions per una sola vegada de fins a 250.000 pessetes per lloc de treball per a garantir uns ingressos mínims.   
Article tercer. Subvencions financeres.   
La Conselleria de Treball i Seguretat Social podrà concedir subvencions financeres de fins a 6 punts, com a màxim, del tipus d'interés fixat per l'Entitat de Crédit pública o privada, que concedesca el préstec al sol·licitant, pagadora d'una sola vegada, en quantia calculada com si la subvenció es meritàs cada any de la duració d'aquest, inclòs el possible període de mancança.   
Aquesta subvenció no podrà superar la quantia de 500.000 pessetes, tret de casos excepcionals autoritzats per la Conselleria de Treball i Seguretat Social.   
Els préstecs per a ser subvencionats hauran de ser concedits per aquelles Societats de Crèdit que tinguen subscrit el conveni corresponent conveni amb el Ministeri de Treball i Seguretat Social o amb la Conselleria de Treball i Seguretat Social.   
Article quart. Subvencions per a assistència tècnica.   
La Conselleria de Treball i Seguretat Social podrà concedir subvencions que afavoresquen la viabilitat d'aquells projectes que promocionen la constitució de treballadors autònoms.   
Les ajudes per a assistència tècnica podran ser concedides d'ofici o a instància de part, en aquest cas es subvencionarà fins a un màxim del 50% del cost. L'assistència tècnica d'ofici podrà atorgarse quan l'estudi de l'expedient ho demane, principalment per a estudis de viabilitat, auditoria i assessorament.   
Article cinqué. Subvencions per a una sola vegada fins a 250.000 pessetes per lloc de treball.   
Es podran concedir subvencions per una sola vegada fins a 250.000 pessetes quan es tracte de desocupats menors de 25 anys o majors de 25 anys que porten, almenys, un any inscrits com a aturats en l'Oficina de Col·locació, i que s'hagen beneficiat de l'ajuda assenyalada en l'article tercer o obtingut el pagament únic de llur prestació per desocupació.   
Article sisé. Procediment.   
Les sol·licituds de les ajudes es presentaran davant les Direccions Territorials de Treball, en els models que s'editen per la Conselleria de Treball i Seguretat Social, i que es facilitaran en les esmentades Direccions Territorials, als quals s'acompanyarà certificació de l'Oficina de Col·locació incloent-hi la inscripció així com del període necessari per poder optar a aquestes ajudes, si s'escau, fotocòpies del comunicat d'alta en el régimen de treballadors autònoms o qualsevol altre document que acredite la nova prestació de serveis per compte propi, així com qualsevol altra documentació complementària que se sol·licite.   
En tot cas haurà d'aportarse la documentació que justifique estar al dia en les obligacions tributàries i de la Seguretat Social o tenir concedit l'ajornament.   
Article seté  
Les Delegacions Territorials de Treball, analitzaran els expedients de sol·licitud de beneficis, verificant si els impresos estan degudament complimentats i si s'acompanyen els documents que s'hi especifiquen, trametent-los en el termini de 10 dies a la Direcció General d'Ocupació i Cooperació, amb el seu informe, en els aspectes que considere necessaris per a la resolució d'aquest.   
En el supòsit que l'expedient estigués incomplet, per part de les Direccions Territorials de Treball, es requerirà al sol·licitant perquè, d'acord amb l'article 71 de la Llei de Procediment Administratiu, el complete en el termini màxim de 10 dies.   
Article vuité  
La Direcció General d'Ocupació i Cooperació, en el termini de 30 dies dictarà Resolució accedint o denegant els beneficis sol·licitats. Prèviament a resoldre, podrà sol·licitar els informes que considere oportuns.   
La Resolució dictada es notificarà al sol·licitant, trametentse'n còpia a la Direcció Territorial corresponent, per al seu coneixement.   
Article nové. Pagament.   
Notificada la Resolució per la qual s'aproven els beneficis sol·licitats, se'n farà el pagament d'una sola vegada pel corresponent Organ Administratiu.   
Article deu  
El que preveu aquesta Disposició es podrà aplicar també a les Societats Cooperatives, a les quals s'incorporen com a socis de treball desocupats que reunesquen els requisits establits en aquesta, sempre que aquelles hagen optat en llurs Estatuts per llur inclusió en el Règim Especial de Treballadors Autònoms de la Seguretat Social.   
En aquest supòsit, aquesta subvenció serà incompatible amb qualsevol altra d'anàloga naturalesa i en concret amb les ajudes disposades en l'article 1.1 de l'Ordre de la Conselleria de Treball i Seguretat Social de 31 de març de 1986, per la qual es convoquen ajudes a Cooperatives i Societats Laborals.   
Article onze  
Les subvencions establides en aquesta Ordre, es concediran sempre que hi haja disponibilitat pressupostària suficient per poder atendreles.   
DISPOSICIO ADDICIONAL  
La quantia establida per a l'ajuda prevista en l'article cinqué, es podrá incrementar en un 100%, a càrrec del Fons Social Europea, d'acord amb la normativa aprovada a l'efecte pel Ministeri de Treball i Seguretat Social.   
DISPOSICIONS FINALS  
Primera  
S'autoritza el Director General d'Ocupació i Cooperació a desenvolupar les normes i procediments de tramitació de les ajudes que disposa aquesta Ordre.   
Segona  
Aquesta Ordre tindrà vigència durant l'any 1986, i entrarà en vigor l'endemà de la publicació al Diari Oficial de la Generalitat Valenciana.   
No obstant, s'atendran aquelles iniciatives d'autoocupació, sorgides després del 28 de febrer de 1986, data d'entrada en vigor de l'Ordre del Ministeri de Treball i Seguretat Social de 21 de febrer de 1986.   
València, 3 de juny de 1986.   
El Conseller de Treball i Seguretat Social,  
MIQUEL DOMENECH I PASTOR